Braaimoord: Polisieman en boere ondersoek vir vermeende moordenaars se doodŉ Saak van moord is teen ŉ polisiebeampte en twee boere van die Hectorspruit-omgewing in Mpumalanga aanhanging gemaak nadat hulle Maandagoggend in die vroeë oggendure glo twee vermeende moordenaars doodgeskiet het. Maroela Media het Dinsdag berig die twee vermeende moordenaars is omstreeks 02:00 doodgeskiet nadat hulle glo Sondagaand vir Leon Christo Clur, ŉ inwoner van Hectorspruit, in sy lapa doodgeskiet het terwyl Clur en sy gesin gebraai het. Die verdagtes het te voet gevlug met twee skootrekenaars, twee selfone, Clur se beursie, ŉ jaggeweer en ŉ haelgeweer en ammunisie. Die polisie, plaaslike buurtwag en veiligheidsmaatskappye het dadelik na die verdagtes begin soek. Hulle het later op van die gesteelde goedere in ŉ veld afgekom. Die soektog is voortgesit en twee mans is later naby ŉ treinspoor in ŉ veld gewaar. Een van die mans het na bewering ŉ geweer op die polisie gerig, en die polisie het teruggeskiet en albei verdagtes noodlottig gewond. Die polisie ondersoek ŉ saak van huisbraak en moord teen die verdagtes. Lees meer hier. Sers. Gerald Sedibe het Woensdag aan Maroela Media bevestig dat ŉ saak van moord teen ŉ polisiebeampte van Hectorspruit en twee boere ondersoek word. “Dit is standaardprosedure en beteken nie hulle gaan noodwendig vervolg word nie. Die polisie moet altyd enige skietvoorval ondersoek. Die ondersoek sal sy normale gang loop en uiteindelik sal die nasionale vervolgingsgesag bepaal of daar verdere stappe geneem moet word,” het Sedibe gesê.